# Turquesa (mineral)

La turquesa és un mineral de la classe dels fosfats, que pertany i dona nom al grup turquesa de minerals. És anomenada així des de l'antiguitat, del francès turquoise que significa 'turc'.

## Característiques

La turquesa és un fosfat de color blau verdós format per fosfat d'alumini hidratat i coure amb grups d'hidroxil, que cristal·litza en el sistema triclínic. És un mineral criptocristal·lí gairebé mai en forma de cristalls simples, i totes les seves propietats són altament variables. Es pot polir i s'utilitza en joieria, i en són utilitzades les de color blau per a ornamentació des de l'antic Egipte. La seva fórmula és Cu(Al,Fe$^{3+}$)₆(PO₄)₄(OH)₈·4H₂O. La seva duresa oscil·la entre 5 i 6 en l'escala de Mohs. La lluentor de la turquesa és grassa, i generalment és opaca, encara que pot ser semitranslúcida en petites seccions. El color és tan variable com la resta de les seves propietats, i abasta des del blanc fins al blau fosc i el blau cel, i des del blau verdós fins al verd groguenc. El color blau és atribuït al coure, mentre que el verd pot ser el resultat d'impureses de ferro o per la deshidratació. És un mineral isoestructural amb la calcosiderita, i l'anàleg de coure de la faustita. Forma sèries de solució sòlida amb la calcosiderita i amb la planerita.

## Formació i jaciments

Es tracta d'un mineral secundari que es troba a la zona d'alteració potàssica de dipòsits de pòrfirs de coure hidrotermal. També és format per l'acció de les aigües meteòriques, generalment en regions àrides, sobre roques ígnies aluminoses o roques sedimentàries (com filons de farciment en roques volcàniques i sediments fosfatats). Sol trobar-se associada a altres minerals com: al·lòfana, calcedònia, caolinita, limonita, montmoril·lonita o pirita. Als territoris de parla catalana ha estat descrita a la mina de la turquesa (Cornudella de Montsant, Priorat), així com a la mina Elvira i a les mines de Can Tintorer, totes dues a Gavà (Baix Llobregat).

## Varietats

Es coneixen dues varietats de turquesa:
* L'agapita, una varietat vítria de turquesa iraniana.
* La rashleighita, una varietat de turquesa fèrrica, intermèdia en la sèrie calcosiderita-turquesa.

## Grup turquesa

El grup turquesa de minerals està format per cinc fosfats triclínics:
| Espècie | Fórmula |
| Aheylita | (Fe$^{2+}$,Zn)Al₆(PO₄)₄(OH)₈·4H₂O |
| Calcosiderita | Cu(Fe$^{3+}$,Al)₆(PO₄)₄(OH)₈·4H₂O |
| Faustita | (Zn,Cu)Al₆(PO₄)₄(OH)₈·4H₂O |
| Planerita | Al₆(PO₄)₂(HPO₄)₂(OH)₈·4H₂O |
| Turquesa | Cu(Al,Fe$^{3+}$)₆(PO₄)₄(OH)₈·4H₂O |

## Referències

* ↑ «Turquoise» (en anglès). Mindat. [Consulta: 29 desembre 2019].
* 1 2 «Turquoise Group» (en anglès). Mindat. [Consulta: 10 febrer 2015].
* ↑ «Chalcosiderite-Turquoise Series» (en anglès). Mindat. [Consulta: 10 febrer 2015].
* ↑ «Planerite-Turquoise Series» (en anglès). Mindat. [Consulta: 10 febrer 2015].
* ↑ Camprubí, A.; Costa, F. and Melgarejo J.C. «Mineralizaciones de fosfatos férrico-alumínicos de Gavà (Catalunya)». Boletín Geológico y minero, 105, 5, 1994 [Consulta: 6 febrer 2024].
* ↑ Bareche, Eugeni. Els minerals de Catalunya: segle XX. Barcelona: Grup Mineralògic Català, 2006, p. 269. ISBN 84-609-9071-0 [Consulta: 6 febrer 2024].
* ↑ «Agaphite» (en anglès). Mindat. [Consulta: 10 febrer 2015].
* ↑ «Rashleighite» (en anglès). Mindat. [Consulta: 10 febrer 2015].